L&E ล้มแผนประมูลเปลี่ยนไฟทางวิ่ง สนามบินอู่ตะเภา
L&E ยกเลิกร่วมทุนกิจการร่วมค้าหลังไม่เข้าประมูลเปลี่ยนไฟทางวิ่ง สนามบินอู่ตะเภามูลค่า 200 ลบ. โดยประเมินเงื่อนไขในข้อกำหนดในหนังสือเชิญชวนประกวดราคา พบว่ามีความเสี่ยงที่ไม่อาจยอมรับได้
17 ต.ค. 2559

บริษัท ไลท์ติ้ง แอนด์ อีควิปเมนท์ จำกัด (มหาชน) หรือ L&amp;E แจ้งว่าที่ประชุมคณะกรรมการบริษัทวันนี้ อนุมัติการยกเลิกการร่วมทุนในกิจการร่วมค้าแอลอี แอนด์ พีเอ เพื่อเข้าร่วมประมูลงานเปลี่ยนไฟทางวิ่ง สนามบินอู่ตะเภา หลังบริษัทได้ประเมินและทบทวนเงื่อนไขในข้อกำหนดในหนังสือเชิญชวนประกวดราคา (TOR)  พบว่ามีเงื่อนไขที่บริษัทอาจมีความเสี่ยงที่ไม่อาจยอมรับได้ จึงได้ตกลงกับพันธมิตรทางการค้าว่าไม่เข้าร่วมประมูล
ทั้งนี้ กิจการร่วมค้าดังกล่าวเป็นการดำเนินงานรวมกับ บริษัท เพาเวอร์ เมติค จำกัด และ บริษัท แอคซิโอเมติค จำกัด ซึ่งเป็นพันธมิตรทางธุรกิจ
นอกจากนี้ ที่ประชุมคณะกรรมการบริษัท ยังได้พิจารณากรณีที่นายปกรณ์ บริมาสพร ต้องพ้นจากตำแหน่งกรรมการและตำแหน่งประธานเจ้าหน้าที่บริหารของบริษัท ตามประกาศคณะกรรมการกำกับหลักทรัพย์และตลาดหลักทรัพย์ที่ กจ.8/2553 โดยมีมติให้คณะกรรมการกำกับดูแลกิจการ สรรหาและค่าตอบแทน พิจารณาสรรหาบุคคลที่เหมาะสมเพื่อเสนอแต่งตั้งเข้าดำรงตำแหน่งเป็นกรรมการแทนตำแหน่งกรรมการที่ว่างลงต่อไป
ส่วนตำแหน่งประธานเจ้าหน้าที่บริหารนั้นยังไม่ต้องสรรหา เพราะนายอนันต์ กิตติวิทยากุล ในฐานะกรรมการผู้จัดการและทีมผู้บริหารของบริษัทอยู่ในวิสัยที่สามารถดูแลรับผิดชอบงานบริหารจัดการทั่วไปในส่วนที่อยู่ใความรับผิดชอบของประธานเจ้าหน้าที่บริหารต่อไปได้โดยไม่ส่งผลกระทบต่อบริษัท
ในส่วนคณะกรรมการบริหาร ให้กรรมการบริหารที่เหลืออีก 3 ราย ได้แก่ นายอนันต์ กิตติวิทยากุล นางนภาพร วิมลอนุพงษ์ และนายกฤษดา ทรัพย์ทวยชน ปฏิบัติหน้าที่ต่อไปและให้ถือว่าคณะกรรมการบริหาร ประกอบด้วยกรรมการบริหารรวม 3 ตำแหน่ง โดยให้กรรมการสองในสามดังกล่าวลงนามพร้อมประทับตราสำคัญของบริษัทมีผลผูกพันบริษัท
ขณะเดียวกันให้ว่าจ้างนายปกรณ์ เป็นที่ปรึกษาของคณะกรรมการบริหาร โดยให้คณะกรรมการบริหารเป็นผู้พิจารณาเงินเดือนรวมถึงค่าตอบแทนอื่นตามความเหมาะสมต่อไป  สำหรับบทบาทหน้าที่ของที่ปรึกษาของคณะกรรมการบริหารนั้นให้เป็นไปตามที่คณะกรรมการบริหารจะกำหนดตามความจำเป็นและความเหมาะสม
โดยให้รวมถึงหน้าที่ให้คำปรึกษาด้านกลยุทธ์และทิศทางธุรกิจของบริษัท ให้คำแนะนำการดำเนินธุรกิจด้านต่าง ๆ ตลอดจนศึกษาวิเคราะห์และให้ความเห็นเกี่ยวกับการจัดการในด้านโครงสร้างของบริษัทที่เหมาะสมและการลงทุนในโครงการใหม่แต่ไม่รวมหน้าที่ใด ๆ ที่อาจส่งผลให้ที่ปรึกษาถูกพิจารณาได้ว่ามีส่วนร่วมในการบริหารงาน
 
อนึ่งก่อนหน้านี้  L&amp;E เปิดเผยว่า ที่ประชุมคณะกรรมการบริษัทมีมติให้บริษัทร่วมทุนในกิจการร่วมค้า กับ บริษัท เพาเวอร์ เมติค จำกัด และ บริษัท แอคซิโอเมติค จำกัด  ซึ่งเป็นพันธมิตรทางธุรกิจ ทั้งนี้ บริษัททั้ง 2 ไม่เป็นรายการที่เกี่ยวโยงกัน เพื่อร่วมประมูลงานเปลี่ยนไฟทางวิ่ง สนามบินอู่ตะเภา มูลค่างาน 200 ล้านบาท